千齡檜
作者：李廌
朝代：宋

paragraphs: 岡頭老檜不記年，古父約以千齡傳。
高枝凌兢倚北斗，低枝猶藏萬歲烟。
蟠根直與地爭固，不許蚓穴通黄泉。
陰森古怪神物附，雨晦每見蛟龍騫。
賢哉樂天真逸者，手植蒼檜今宛然。
元和元豐五十紀，婆娑下委纔及肩。
信此千齡尚虛云，幾見海變丘陵遷。
乃知不爲斤斧夭，不在澗底與山巔。